16
Moab-dulemar, Judá-yalagi dukusmalad
1 Isaías sogdebalid:
“Sela-neggwebur-nega-dulesulidgi-siid-akale,
Sión-yalase, Israel-yala-dakmaidga be sibad-wawaad-senigana barmidmar.
2 Moab-dulemar-omegan, nuu-e-uugi-ise-gwayar-noddaedyobi,
Arnón-diwargi obakmamai guoed.
3 ”Moab-dulemar, Sión-dulemarga weyob sogdanimalad:
‘Be igar-amimala, be sogmalo igi be imakmaloe.
Neg-ibginedgine mutikidyobi negsichidbi be anmarga nasike.
Dule-gwakiar-duurmakarmaladi be odukue,
melle dule-dukudimalad be urmako.
4 Itoba Moab-dulemar-gwakiar-duurmakarmalad be bemar-walik dukudii imako,
dule-e-obelobigudiidgi be wis bendako.’
”Mesagwar-imakleged-ibagan bergusale,
sabsur-odurdakleged-ibagan bergusale,
napneggi dule-obeloged bergudoed.
5 Geb Rey-David-wagwa-gwensak, Israel-reyga megnonikoed.
E-yar-seoedi, innikigwadba yar seoed,
binsaed-nikaa yar seoed,
nueganbi dulemar-idugoed,
dulemarga igar-naboged ega gwae imaknonikoed.
6 ”Anmar itodiid, Moab-dulemar doggus na san-dummarba-imakmarye.
Wemar na bule-bule-na-san-imakdimalad.
Dule-buledye na sogdimalad.
Doggus-e-sunmakedgi emar-mesagwar imakdimalad.
Ar binsarsunna deyob-damalad anmar nue-wisid.
7 Degisoggu, Moab-dulemar ogormakdemaloed,
bela e-yalaga boedbimaloed.
Kir-Hareset-uva-maduga bomaloed
ega bukib-binsamaloed,
bukib-binsaedba ega wile itomaloed.
8 Ar Hesbón-dulemar-nainu bela dingusad,
Sibma-neggwebur-e-uva-nainu deyob naimogad.
Dulemar-yar-baid-baidgi-bukmalad-negsemamaid, uva-nainu-nuegan obelosmalad.
E-dubagan-Jazer-yalase-warmaknanainadgi,
nega-dulesulidganse-warmaknanainadgi,
e-dubagan-demarse-batenanainadgi, bela dii-dii imaksamalad.
9 A-ulale, an Jazer-yala-e-uva-nainubina booed,
an Sibma-neggwebur-e-nainuga bomogoed.
An Hesbón-dulemarga, Eleale-dulemarga an-ibyanis aryogoed.
Ar dule-weligwar-imakega bar e-nainugi ibmar-gwagmar nikuosulid,
ibmar-gwagmar gwen bar weelegosulid.
10 Nainugi bar wergulegosulid.
Uva-nainugi dulemar bar namake itolegosulid,
binnasuli dulemar-goled bar itolegosulid,
uva-egurelegedgi dulemar bar uva egured daklegosulid,
uva-welegedgi binnasur-gorledaedi ani an osulosad.
11 Degisoggu, an-gwage, Moab-dulemar-ular,
Kir-Hareset-neggwebur-ular, gar-arpa-dub-nakwamaknaiyobi, wile-itonaid.
12 Ar Moab-dulemar aisaar na e-bab-dummaganga-ibmar-ogumakar-ukleged-ailase-namalo-inigwele,
bendakleged amiosurmalad, yegudamaloed.
E-bab-dummadse-goled-neg-islidikidse e-bab-dummadse gornamalo-inigwele,
gwen ega igarga guosulid, bela bergus naoed.”
13 Bab-Jehová weyob epenne Moab-dulemargi ibmar-guoedi sogsagusad. 14 Emidi, Bab-Jehová weyob soged: “Igi-dule unnila birgapaa arbadae, deyobi, birgapaasega Moab-yala-e-yeerdaklegedi, berguoed. E-dulemala burgwemaloed. E-dula, unnila napi-ichee bemaloed, garganguedsuli gumaloed.”