82
Bab-Dummad dule-igar-naboged-e-dummadid
Asaf, we-namakleged narmaksad.
1 Bab-Dummad, bab-dummagan-onmakbukwad-e-dummadga siid,
amarga igar-nabogedga siid.
2 “¿Ar sanagwadse, bemar yogasaar igar-nabodii gumaloe?
¿Ar sanagwadse, bemar dule-isganamargarbi igar-nudakdii gumaloe?
3 ”Be dule-e-sergan-sate-gudimalad, be bendakmala,
be dule-bendaked-sate-gudimalad, be bendakmala.
Dule-wilemaladga, be innikigwadgi igar-nabomala,
dule-sabsur-imakledimaladga, be innikigwadgi igar-nabomala.
4 Dule-e-bendaked-satemalad be dule-isganamargi bendakmala,
dule-ibmar-abedimalad be dule-isganamargi bendakmala.
5 ”We-dule-isganamar ibmar wissurmalad, ibmar aku-itomalad,
negsichidgi gaamakdimalad,
weyob gudimaladba bela napneg-saila-giglimakega imakmalad.
6 ”An bemarga sogsa gusad: ‘Bemar bab-dummagan gumarye,
bela-bemar Bab-Dummad-Bur-Birigined-e-mimmigan gumarye.’
7 Degi-inigwele, bemar dulemaryobi burgwemaloye,
dummagan-negsemamaidyobi burgwemaloye.”
8 ¡Bab-Dummad! We-napnegga be igar itodage,
ar bela-dule-napneggi-bukwamalad begadid.