16
1 Dule na e-gwagegine-soged, ibmar-imakoye,
degi-inigwele, ibmar-imakleged Bab-Jehováʼse bergusiid.
2 Dule na bela-ibmar-imakedi, inniki-imakdiiye-bied,
degi-inigwele, Bab-Jehová sogoed, bule ibmar-inniki-imakdidibe.
3 Be ibmar-imakbied, Bab-Jehováʼga be uke,
deyob be imakele, nabir bega igarga gunonikoed.
4 Bab-Jehová-ibmar-imakedi, igar-nikaa imaked.
Ar dule-isganagase-bakale, odurdakleged-iba ega imaklesmogad.
5 Bab-Jehová dule-na-san-buled-imakdiid gwen-nabir-daksulid,
ar we-dule sogedba-odurdaklegedsegad.
6 Isgued-nudaklegegala, unnila sabgued-nikadba, degi, innikigwadba nudakleged.
Bab-Jehová-dobekwaa-gudiidgine, isguedgi banguleged.
7 Bab-Jehová dule-e-daed nued-dakele,
dule-e-isdarmaladse-bakale, ebo-nued-gudii imakbalid.
8 Dule ibmar-isgana-imakdiidgi ibmar-bukidar-amied,
aba bur nuedid, dule ibmar-inniki-imakdiidba wis-belagwasaar-gudii gued.
9 Dule ibmar-imakoye na sogedi,
Bab-Jehová-sogedba we-dulega ibmar-gumai guoed.
10 Ar rey-sogdibe, ibmar deyob guoye,
rey-igar-mesnonikidi irgwen-sogar meged.
11 Nibir-innikigwadi, nibir-e-bate-sogedbalid, Bab-Jehováʼgadid,
ar Bab-Dummad bela ibmar-wilubsaleged imaksad.
12 Rey, ibmar-isgana-imaklegedi nabir-daksulid,
ar e-garganguedi, unnila ibmar-inniki-imaklegedgi siid.
13 Rey, gayaburba-innikigwad-sunmakleged yeer daked,
dule-napiragwad-sunmakedi, nued dakbalid.
14 Rey-e-urwedi, burgwed-igar-daged obared.
Dule-binsaed-ibeddina, rey-e-gwage bogidik imaked.
15 Rey weligwaledba-emar-dakedi, igar-nuegan-oyoged.
Rey-emargi-nued-binsaedi, dii-wieyob gued.
16 Or-nued-nikuedba, binsaed-nued-nikued bur-nuedid.
Mani-nikuedba, ibmar-nue-wisigued bur-nuedid.
17 Dule-innikidaedi ibmar-isganaba nanadisulid.
Dule-deyob-gudiidi na san-burba-bendakdiid.
18 San-odummolegedgine, ibitoged-igar maid.
San-dummarba-imaklegedgine, yoleged-igar maid.
19 Dule san-dummarba-imakdimalad-abargi ibmar-nuegan-abingaedba,
bur nuedid, dule-mesagwar-gudimalad-abargi wilesakwasaar-gudii gued.
20 Dule gayaburba-itogedi ibmar-nuegan amied.
Dule Bab-Jehováʼgi bengudisulile, ise-nued egi binsalesad.
21 Dule-binsaed-ibed-sunsogedgindi, sogleged, dule-gurgin-nued-nikadye.
Dule gayaburba-nuedgi-sunmaked, dule-eba-daega imaked.
22 Dule-itoakwaa-ibmar-imakedi, undar-gudiguoed.
Dule-binsaedsulidaeddina, e-binsadiidgi na sabsur-odurdaklegoed.
23 Dule-binsaed-ibed-sunsoged, e-sunmaked nabir na bargaed.
E-gayaburba-sunmakedgine, ibmar-nuegan-wisguleged onisiid.
24 Gayaburba-nuegan achanis-malegedyobi, gwage-ulubgine yeer-ito emar-imaked.
Gayaburba-nuegan, san-burbagala ina-nuediyob gued.
25 Imbagwenale, dule, na e-ibmar-imakedi inniki-imakye bidaed,
degi-inigwele, e-ibmar-imakedgine, sunna burgwed-igar amied.
26 Dule-arbadiid mas-gunnega arbaergebed,
ar e-ukumaad-itoged oarbaega-imaked.
27 Dule-isgana, unnila igar-isgana-imaked amidiid.
E-sunmakedi, igi-soo-ibmar-ogumake, deyob emar-imaked.
28 Dule-isgana, emarga urwed-amied.
Dule-binsa-yogasaar-ibmar-sogedi, ai-nuegan-mamaredid.
29 Dule-gadi-urwed e-ai-yardakerbad,
e-ai-galagwensulidae imaked.
30 Dule-ibyagi-sunmaked, ibmar-isgana-imakedgi binsadaed.
Dule-gaya-gunnar-imaked, ibmar-isgana bato imaksa gudiid.
31 Dule-selebagus-nono-sipu-gudiidi, ologurgin-nikayob gudiid.
Ibmar-inniki-imakdiidbali, e-nug ogannolediid.
32 Dule-na-niga-gandik-oyodiidba bur-nuedid,
dule-na-e-gwage-bargaed-nika gudigued.
Dule gandikidgi neggwebur-suedba bur nuedid,
dule na san-bargaed-wisi gudigued.
33 Ibmar-imaklegegala, wilub-daklegar imakleged.
Degi-inigwele, ibmar-guoed, Bab-Jehováʼse bergusiid.