9
Binsaed-Nikagued, binsaedsulidaedse gochad
1 Binsaed-Nikagued na e-neg-sobsad,
e-buarmar walagugle (7) ogwichisad.
2 Binsaed-Nikagued iba-dummad onosad,
vino-nued imaknai gualid,
mese guakwaa siinai guarbalid.
3 Binsaed-Nikagued, e-garda-berbemalad barmisad,
neggwebur-siid-birise barmisad
agi iseedi gorbukwa gumalagar.
4 Dule-binsaedsurmaladga weyob sogded:
“Dule-binsaedsurmalad, anse be dagmala.
5 Dagmala, an-mas-nued gundamala,
an-vino-oburusad be gobdamala.
6 Ar be nabir-gudii gubimalale, be binsaedsuli-gudimalad osulomalargebed,
binsaed-nikaa be gudigumalargebed.
Deyobi, geb be nabir-gudii guoed.”
Dule-isgana-e-daed, degi, dule-binsaed-ibed-e-daed
7 “Be dule-gwen-nabir-dasurmaladse be gotedibe,
melle ibmar-isgana be imakye,
aka bese-urwega ese be goloed.
Ar be dule-isganase uluddibe,
aka bese-urwega guoed.
8 Dule-gwen-nabir-dasulidse, mer be gole.
Aka sae-be-dakega ese be goloed.
Dule-binsaed-nikadse be gotedibe, mer ibmar-isgana be imakye,
we-duledi, be-sabguoed.
9 Dule-binsaed-nikagued be odurdakele, a-dule, bur bule binsaed-nikaa naoed.
Dule-inniki-gudiid be odurdakele, a-dule, bur bule binsaed-nikaa naoed.
10 ”Dule binsaed-nikarba-gubidibe, Bab-Jehová-dobekwaa-gudii guergebed,
Dule, Bab-Dummad-Isligwaled wisgubiele, ibmar-wisirba-gued na oyonaid.
11 Ar ani, Binsaed-Nikagued, angi be-ibagan-gudiid suitii guoed,
an-nukad deyob guoed.
Be-burba-dula-gudiid birgaba sugumai guoed.
12 Be nabir-binsaed-nikarbaddibe, we-binsaed-nikagued ibnuedga bega gunonikoed.
Be galagwensulidaeddibe, na be dukin nunmaked-itodii guoed.”
Binsaedsulidi, binsaed-satemaladse gornaid
13 Binsaedsulid, yaisur neg-gagadaed,
gwen ibmar wissulid,
gwen nabir binsasurbalid.
14 Binsaedsulid, e-neg-yawagak-naba sigoed.
Neggwebur-dogedgine, bela-e-dakmalagala, neggwebur-birigwagi sigoed.
15 Binsaedsulid, dule-igarba-gudidamaladse gorsidaed,
binsaedsate-gudidamaladse gorsidaed.
16 Weyob dule-binsaed-satemaladga sogdedaed:
“Be anse dagmala.
17 Dii-atursaaled bur-nued gobleged,
mas-nued arbakee-dukuar-gullegedi, bur-nued gulleged.”
18 Ar we-dule-binsaed-satemaladdina, agi burgwed-amileged wissurmalad.
Ar dule-binsaedsulidba-ibsasmaladi, emisgindi neg-urba mamaid.